
	Παρουσίαση βιβλίου

της Τέρψας Αγαθοκλέους-Παπακώστα

Αδυσώπητο Μίσος

στο Σπίτι της Κύπρου

Tη  Δευτέρα 7 Νοεμβρίου 2016 πραγματοποιήθηκε στο Σπίτι της Κύπρου η παρουσίαση του βιβλίου της Τέρψας Αγαθοκλέους-Παπακώστα, Αδυσώπητο Μίσος που κυκλοφορεί από τις Εκδόσεις Γερμανός. Το ιστορικό μυθιστόρημα «Αδυσώπητο Μίσος» είναι ένα βιβλίο το οποίο πραγματεύεται  γεγονότα που συνέβηκαν στην Κύπρο από το 1955 έως το 1964. 
Τη συγγραφέα και τους παρευρισκομένους καλωσόρισε στο Σπίτι της Κύπρου η Λειτουργός κ. Σοφία Γαρπόζη και στη συνέχεια για το βιβλίο μίλησε η  δημοσιογράφος, Διευθύντρια του Κέντρου Στήριξης Οικογένειας (ΚΕΣΟ) του Ιδρύματος της Ιεράς Αρχιεπισκοπής Αθηνών,  κ. Μαίρη Πίνη.
Η κ. Πίνη  παρουσίασε με ευσύνοπτο και εύληπτο τρόπο το βιβλίο της Τέρψας Αγαθοκλέους-Παπακώστα επισημαίνοντας, μεταξύ άλλων, ότι «περικλείει όλη την ιστορία της Κύπρου μέσα από ζωντανές αφηγήσεις, παραστάσεις και εικόνες που επισφραγίζονται από 22 φωτογραφίες ντοκουμέντα, ενώ οι ήρωες και οι πρωταγωνιστές του βιβλίου προκαλούν πλήθος συναισθημάτων και συγκινησιακής φόρτισης. Η συγγραφέας με τον διφορούμενο, σκληρό τίτλο έρχεται να κεντρίσει τους μη γνωρίζοντες πολιτική ιστορία, μετά την ανάγνωση του “αδυσώπητου μίσους” και τους ωθεί να ανατρέξουν σε πηγές και να συμπληρώσουν τις ψηφίδες των γνώσεων που τους λείπουν».
Με παράλληλη προβολή βίντεο που περιελάμβανε στιγμιότυπα από την περίοδο του Απελευθερωτικού Αγώνα της ΕΟΚΑ ΄55-΄59, αποσπάσματα από το βιβλίο διάβασε η συγγραφέας, ποιήματα η ηθοποιός Μαρίνα Αργυρίδου και ιστορικά γεγονότα η Λήδα Καπράνου. Τραγούδησε η Χαριτίνη Χαραλάμπους, φοιτήτρια του τμήματος Μουσικών Σπουδών του Πανεπιστημίου Αθηνών.
Στην αντιφώνησή της η συγγραφέας βαθιά συγκινημένη ευχαρίστησε το κοινό για την παρουσία του και ιδιαίτερα όλους όσοι συνετέλεσαν στην πραγματοποίηση της εκδήλωσης.
------------------------------------------------------------------
Η Τέρψα Αγαθοκλέους Παπακώστα κατάγεται από την Κύπρο. Είναι εκπαιδευτικός και διαμένει στην Ελλάδα από το 1964. Σπούδασε στην Ελλάδα, την Αγγλία και τον Καναδά. Έλαβε μέρος στον Απελευθερωτικό Αγώνα της Ε.Ο.Κ.Α. του 1955-59 σε ηλικία μόλις 13 ετών. Συνελήφθηκε από Τούρκους Επικουρικούς και οδηγήθηκε στα κρατητήρια της Λεμεσού και στα δικαστήρια των Άγγλων κατακτητών. Αρθρογραφεί επί μακρόν σε διάφορες εφημερίδες με μόνο στόχο την προβολή της Κύπρου και του κοινωνικοπολιτικού της προβλήματος. 

